Britpop-gruppen Suede spiller på årets Nibe Festival. Det engelske band er det seneste navn på en efterhånden lang liste af store navne, som lægger vejen forbi årets festival. Suede blev dannet i 1989 og har hittet med numre som "Beautiful Ones", "Animal Nitrate", "Trash" og "So Young". Bandet gik i opløsning i 2003, men blev gendannet i 2010. Suede udgav albummet "Bloodsports" sidste år, og der vil således tone både nye og gamle numre ud af højttalerne i Nibe. Med mere end 500.000 solgte albums i Danmark forventes Suede at blive lidt af et tilløbsstykke i Nibe, hvor kunstnere som Kelis, The Offspring, L.O.C., Rasmus Seebach og D-A-D også spiller.

Referat:
Nibe Festival kan tirsdag præsentere endnu et stort navn. Det engelske band Suede spiller på sommerens festival.